Venda: Universiteit ‘sal geen geweld meer duld’ | Netwerk24
Venda: Universiteit ‘sal geen geweld meer duld’
Deur Marietie Louw-Carstens 19 Maart 2018 05:50
Derduisende rande se skade is die afgelope twee weke op die kampus van die Universiteit van Venda (UniVen) in Thohoyandou aangerig tydens gewelddadige studentebetogings.
Studente het van 6 Maart af begin betoog omdat hulle nie geld van die Nasionale Skema vir Finansiële Bystand vir studente (NSFAS) gekry het nie.
Skole in Thohoyandou is ook deur betogende studente van die Universiteit van Venda ontwrig. Foto: SAUK
Takalani Dzaga, woordvoerder van die Universiteit van Limpopo, sê dit is veral geld vir kostoelaes en boeke wat nie deur NSFAS aan die studente betaal is nie.
Daar was einde Februarie ’n staking van werkers by NSFAS.
Duisende studente het vir dae lank op die kampus en voor die universiteitsingang in Thohoyandou betoog. Paaie is met brandende buitebande en takke versper.
Die polisie se openbareorde-eenheid is ontplooi en die gebied rondom die kampus het soos ’n oorlogsone gelyk.
“Die senaat veroordeel die gewelddadige betogings en die verwoesting van universiteitseiendom,” het Dzaga gesê.
Volgens hom het die studenteleierskap geweier om met die bestuur van die universiteit te vergader.
Die betogings het na omliggende hoërskole uitgebrei waar leerlinge nie klas bygewoon het nie.
Strate rondom die Universiteit van Venda in Limpopo is deur betogers versper. Foto: SAUK
UniVen moes noodgedwonge verlede week alle klasse opskort en die kampus sluit om te voorkom dat nog skade aangerig word.
Volgens Dzaga is die studente se geld van NSFAS intussen betaal.
Klasse sal Maandag hervat word. “Ons sal nie enige verdere geweld en beskadiging van eiendom duld nie. Klasse sal ook nie verder ontwrig word nie,” sê Dzaga
Die polisie sal Maandag by die kampus ontplooi word om te verseker dat gemoedere nie weer opvlam nie.
Meer oor: Nsfas | Thohoyandou | Universiteite | Geweld | Hoër Onderwys
Uber-bestuurders steek uit vrees permitte weg
Lekker, kry vir julle, sê BLF ná brande
Polisie waarsku betogers in Mpumalanga
Wit boere 'verdien spesiale aandag', sê Aussie minister